இரண்டாம் உலகப்போருக்கு முன்னர் உலகில் ஆதிக்கம் செலுத்திவந்த பலநாடுகளும், போருக்குப்பின்னர் வலுவிழந்துபோயின. அமெரிக்காவோ அந்த இடத்தைக் கைப்பற்றிவிட முயன்றது. அதற்குத் தடையாக சோவியத் யூனியன் இருந்துவிடுமோ என்கிற அச்சத்தில், அதனைவிட பலம் வாய்ந்த சக்தியாகக் காட்டிக்கொள்ளவேண்டும் என்று அமெரிக்கா நினைத்தது. உற்பத்தியிலும் வளர்ச்சியிலும் மக்கள் நலனிலும் முன்னேற்றத்தைக் காட்டுவதற்குபதிலாக, உலகை அழிக்கும்சக்தி தன்னிடத்தில்தான் இருக்கிறது என்று காட்டிக்கொள்ள முயற்சித்தது அமெரிக்கா. அதன்மூலம் எதிரிகளல்லாத உலகப் பேரரசாக உருவெடுப்பதே அமெரிக்காவின் நோக்கமாக இருந்தது.